
Σεπτέμβριος 2026
Δελτίο Τύπου
ΥΛΟΠΟΙΗΣΗ ΚΥΚΛΟΥ ΕΚΠΑΙΔΕΥΣΕΩΝ ΚΑΙ ΣΤΟΧΕΥΜΕΝΩΝ ΠΑΡΕΜΒΑΣΕΩΝ 
στο πλαίσιο του Ευρωπαϊκού Προγράμματος INTERACT από την Περιφέρεια Κρήτης
Κωδικός Έργου:  101172611 — INTERACT — ESF-2023-HOMELESS
Από τον Νοέμβριο του 2025 έως και τον Ιούλιο του 2026, στο πλαίσιο υλοποίησης του ευρωπαϊκού προγράμματος «Διατομεακή προσέγγιση για την καταπολέμηση της έλλειψης στέγης για τις γυναίκες» (INTERACT), η Διεύθυνση Κοινωνικής Μέριμνας της Περιφέρειας Κρήτης διοργάνωσε και ολοκλήρωσε με επιτυχία έναν ολοκληρωμένο κύκλο εκπαιδευτικών συναντήσεων. Κεντρικός στόχος των εν λόγω δράσεων ήταν η εξοικείωση των στελεχών από αρμόδιους φορείς και κοινωνικές υπηρεσίες των Δήμων της Κρήτης με την εξειδικευμένη μεθοδολογία και τα Πρότυπα του προγράμματος INTERACT.
Η εκπαιδευτική αυτή πρωτοβουλία επεδίωξε την ουσιαστική ενίσχυση των γνώσεων και των δεξιοτήτων των επαγγελματιών για τον αποτελεσματικό σχεδιασμό και την ανάπτυξη παρεμβάσεων πρόληψης. Παράλληλα, εστίασε στην ολιστική αντιμετώπιση των σύνθετων προκλήσεων που αντιμετωπίζουν οι γυναίκες οι οποίες διαβιούν σε καθεστώς στεγαστικής επισφάλειας ή βιώνουν συνθήκες αστεγίας. Ιδιαίτερη έμφαση δόθηκε στη διαχείριση πολλαπλών μορφών ευαλωτότητας, με κυριότερες την έμφυλη και ενδοσυντροφική βία, τη χρήση ουσιών, καθώς και τα ζητήματα ψυχικής υγείας.
Στον κύκλο αυτόν συμμετείχαν επαγγελματίες Κοινωνικοί Επιστήμονες, εργαζόμενοι σε Δήμους της Κρήτης, καθώς και σε Φορείς με αρμοδιότητα την παροχή υποστήριξης σε ευάλωτες ομάδες. 
Συγκεκριμένα στο πρόγραμμα συμμετείχαν Κοινωνικοί επιστήμονες από:
· τους Δήμους Αγίου Νικολάου, Ιεράπετρας, Ρεθύμνης, Χερσονήσου, Βιάννου, Γόρτυνας, Φαιστού, 
· τις Διευθύνσεις Κοινωνικής Μέριμνας Ηρακλείου, Δημόσιας Υγείας & Κοινωνικής Μέριμνας Π.Ε. Λασιθίου, Δημόσιας Υγείας & Κοινωνικής Μέριμνας Π.Ε. Ρεθύμνου, 
· το Συμβουλευτικό Κέντρο Γυναικών Θυμάτων Βίας του Δήμου Ρεθύμνης 
· [bookmark: _heading=h.1f61relcuat0]το Σύνδεσμο Μελών Γυναικείων Σωματείων Ηρακλείου 
· τον Κοινωνικό Χώρο Ιδρύματος Α&Μ Καλοκαιρινού
Η ευρεία αυτή συμμετοχή συνέβαλε καθοριστικά στην ενίσχυση της διατομεακής συνεργασίας και στη συστηματική διάχυση της τεχνογνωσίας του INTERACT σε τοπικό επίπεδο.


Στο ίδιο πλαίσιο, στις 28 Ιουλίου, πραγματοποιήθηκε στοχευμένη εκπαιδευτική δράση με τη συμμετοχή στελεχών από το Τμήμα Κοινωνικής Πολιτικής και Ισότητας του Δήμου Χανίων. Η δράση επικεντρώθηκε στην παρουσίαση των εργαλείων που ανέπτυξε η ομάδα έργου του INTERACT για τη θέση σε λειτουργία του τοπικού Πρωτοκόλλου Εφαρμογής και Παρέμβασης, το οποίο τιτλοφορείται: «Συντονισμένες Παρεμβάσεις με Γνώμονα τη Διάσταση του Φύλου για την Αντιμετώπιση της Αστεγίας Γυναικών στην Κρήτη (Gender-Responsive Coordinated Pathways for Women Experiencing Homelessness in Crete)». Κατά τη διάρκεια της συνάντησης, αναλύθηκε η πρακτική εφαρμογή των εργαλείων στο πεδίο και καθορίστηκαν τα επόμενα επιχειρησιακά βήματα για την υλοποίηση της παρέμβασης.
Οι επικείμενες δράσεις του προγράμματος προγραμματίζονται να επικεντρωθούν στους εξής άξονες:
· Στην προώθηση και συστηματική εφαρμογή της παρέμβασης και του θεσμοθετημένου Πρωτοκόλλου.
· Στη διάχυση και ενσωμάτωση των εργαλείων αρχικής εκτίμησης και καταγραφής αναγκών.
· Στην περαιτέρω εξειδίκευση των επαγγελματιών στις αρχές και τις πρακτικές της φροντίδας με επίγνωση του τραύματος (Trauma-Informed Care).
Παράλληλα, για τη διασφάλιση της ποιότητας των παρεχόμενων υπηρεσιών, προβλέπεται η παροχή τακτικών συνεδριών εποπτείας προς τους επαγγελματίες των υπηρεσιών που συμμετέχουν ενεργά στην εφαρμογή του Πρωτοκόλλου.
Το εκπαιδευτικό υλικό ανάπτυξης δεξιοτήτων του INTERACT είναι διαθέσιμο για λήψη στον ακόλουθο σύνδεσμο:
FINAL Εκπαιδευτικό Υλικό Διαδικτυακών Εκπαιδεύσεων INTERACT.pdf.
Για περισσότερες πληροφορίες ή ερωτήματα σχετικά με το έργο, παρακαλούμε επικοινωνήστε με την Ομάδα Έργου της Περιφέρειας Κρήτης στη διεύθυνση: interact@creteregion.gr
Το Πρόγραμμα χρηματοδοτείται από το Ευρωπαϊκό Κοινωνικό Ταμείο Plus (ESF+) της Ευρωπαϊκής Ένωσης (ΕΕ). Οι απόψεις και οι γνώμες που εκφράζονται ανήκουν αποκλειστικά στον-ην/στους-ις συγγραφέα/συγγραφείς και δεν αντικατοπτρίζουν απαραίτητα τις απόψεις της Ευρωπαϊκής Ένωσης ή της Ευρωπαϊκής Επιτροπής. Ούτε η Ευρωπαϊκή Ένωση ούτε η αρμόδια αρχή χρηματοδότησης φέρουν ευθύνη για αυτές.

